Moord op visekanselier se lyfwag veroordeelDie Universiteit van Fort Hare. (Argieffoto: SA Gov News/Twitter) Die moord op die visekanselier van die Fort Hare-universiteit in die Oos-Kaap se lyfwag is ten sterkste veroordeel. Mboneli Vesele, amptelike lyfwag van prof. Sakhela Buhlungu, is Vrydagaand buite Buhlungu se huis in Alice doodgeskiet. Vesele het die aand by Buhlungu se huis aangekom toe ŉ onbekende voertuig met onbekende verdagtes sy motor genader het. Die verdagtes het skote op hom afgevuur en hy het op die toneel aan sy beserings beswyk. Die verdagtes het in hul wegkommotor gevlug. Die polisie ondersoek ŉ saak van moord. Die omstandighede rakende die skietery sal deel van die ondersoek vorm. Dr. Blade Nzimande, minister van hoër onderwys, het die “barbaarse” moord op Vesele ten sterkste veroordeel. “Die ondersoek is nog in ŉ vroeë stadium, maar alle aanduidings is dat die aanvaller(s) prof. Buhlungu geteiken het, wat nie ten tyde van die voorval in die motor was nie. Prof. Sakhela Buhlungu, visekanselier van die Fort Hare-universiteit in die Oos-Kaap. (Foto: Facebook / Sakhela Buhlungu) “Ek veroordeel die moord op Vesele en die aanval op die lewe van prof. Buhlungu ten volle. Hierdie aanval is nie net ŉ aanval op die Universiteit van Fort Hare nie, maar ook op die hele sektor vir naskoolse onderwys en opleiding.” Nzimande het ŉ beroep op kalmte gedoen terwyl die ondersoek aan die gang is. Die minister het bevestig dat hy ŉ gesprek met Bheki Cele, minister van polisie, gehad het om te verseker daar is ŉ spoedige ondersoek en dat die aanvallers in hegtenis geneem word. “Ek moedig al die visekanseliers en hoofde van TVET-kolleges aan om met my departement samesprekings te voer oor alle sekerheidsverwante kwessies sodat ons dit onder die aandag van die kabinet se veiligheidsgroepering kan bring, veral oor veiligheidskwessies wat ŉ invloed het op die instellings se vermoë om hul pligte uit te voer.” Die minister beraadslaag tans met al die belanghebbendes en het ŉ brief aan die Universiteit van Fort Hare se raad gerig oor hoe om die situasie ten beste te hanteer. Dit is volgens mediaberigte nie die eerste keer dat daar ŉ aanvalspoging op Buhlungu se lewe was nie.